**Jegyzőkönyv**

**Készült**: A Térségfejlesztési Bizottság 2016. június 16-án, a Megyeháza Zrínyi Miklós tanácskozó termében tartott üléséről

**Jelen vannak**: a mellékelt jelenléti ív szerint

**Fodor Márk**: Köszönti az ülésen megjelenteket és megállapítja, hogy a jelenlévő 9 képviselővel a bizottság határozatképes. Megkérdezi, hogy az előzetesen kiküldött napirend tervezethez kapcsolódóan van-e valakinek javaslata, észrevétele. Mivel ilyen nem merül fel, a bizottság az alábbi határozatot hozza:

**25/2016 (VI.16.) TB számú határozat**

A Térségfejlesztési Bizottság egyhangúlag elfogadta napirendjét.

**Tájékoztató Zala megye népesedési helyzetéről. Trendek, tervek, cselekvési program**

**Fodor Márk**: Köszönti Dr. Paizs Teréz megyei tisztifőorvost és felkéri, hogy röviden összegezze az előterjesztésben foglaltakat.

**Dr. Paizs Teréz**: Elmondja, hogy egy elég nehéz szakmai anyagot adott a képviselők, bizottsági tagok kezébe, amelyből csak néhány dologra szeretné most felhívni a figyelmet: Zalában sajnos jobban elöregedik a népesség mint Magyarországon általában, szerencsére Magyarországon is nő az átlagos élettartam, de sajnos a 65 év alatti korosztálynál nagyon rossz képet mutat a betegségek miatti korai halálozás indexe, amely nemcsak megyei, hanem országos szinten is problémát jelent.

Zala megye lakossága 2014-ben még 277 000 fő volt, a mai napon kapott legfrissebb adatok szerint viszont 2015. december 31-én már csak 257 000 fő volt. Ennek a jelentős fogyásnak az oka, hogy kevés gyerek születik napjainkban, ugyanakkor van egy idős férfi lakosság hiány is, a 15 év alatti korosztály aránya mindössze 12,8% Zalában a 65 éven felüliek arányához képest a lakosságon belül (az ideális arány 20 % körül lenne). Mindezek miatt rosszul alakulnak az eltarthatósági indexek, vagyis kevesen tartanak el egyre több időskorú embert.

Ugyanakkor van egy olyan mutatónk is Zalában, amelyre igazán büszkék lehetünk: nálunk az egyik legalacsonyabb a csecsemő-halandóság aránya európai szinten nézve is.

A Kormány dolgozik már a kedvezőtlen népességi mutatók javítását célzó terveken és programokon, de nem feledkezhetünk meg arról, hogy ez össztársadalmi probléma. Az egyes emberek pedig egészségtudatos magatartással is tudnak tenni a trendek megváltozása érdekében.

**Fodor Márk**: Tudomása szerint az egy családra eső születések számát tekintve Európában 2,1 a reprodukciós arány, Magyarországon viszont csak 1.26. Az európai adatnál is rendkívül alacsony a régi lakosság reprodukciós aránya, míg a betelepülőknél ez a szám 8.0 körül alakul. A megyén belül földrajzilag vagy falu-város viszonylatában milyen a kép?

**Dr. Paizs Teréz**: Van néhány kisebb település (pl. Szentpéterúr, Pacsatüttös és néhány Lenti környékén található település) ahol más a helyzet, de alapvetően a magyarországi átlagnak megfelelő.

**Fodor Márk**: Látunk-e olyan feladatot, javaslatot, amelyek speciálisan Zalára vonatkozna?

**Dr. Paizs Teréz:** Nem lát ilyet, s úgy véli, hogy a Kormány teljesen átérzi, átlátja ezt a problémát és azon van, hogy megoldást találjon rá.

**Szabó Péter**: Először is szeretné megköszönni a tájékoztató anyagot, ami nagyon konkrét. Véleménye szerint fontos beszélni az elvándorlásról is, mert fontos lenne valamilyen megoldási javaslatot előterjeszteni erről is a megyére vonatkozóan. Ki kellene dolgozni egy megyei javaslatcsomagot, hogy minél több munkalehetőség legyen a fiatalok számára helybn is.

**Fodor Márk**: Statisztikai adatok szerint a megyében mindössze 5%-os a munkanélküliség jelenleg, s alapvetően munkaerőhiánnyal küzdünk Magyarországon. Úgy véli, hogy történelmi hagyománya van nálunk a fiatalok külföldre költözésének tapasztalatszerzés céljából, de a fontos az, hogy ők vissza is jöjjenek ezt követően. Szerinte ennek érdekében a munkát és a vállalkozásokat sújtó adókat kell folyamatosan csökkenteni.

**Szabó Péter**: Szerinte nem kalandvágyból mennek el a fiatalok, hanem azért, mert nincsenek megfelelő lehetőségek a diplomás fiatalok számára.

**Fodor Márk**: A szakképzésen biztosan változtatni kell Magyarországon, hiszen bizonyos szakmák hiányoznak most. Vannak olyan térségek is az országon belül, ahol munkaerőhiány van, de 20-30 km-ről már nem tudják megoldani a bejárást a potenciális munkavállalók. Erre vonatkozóan érdemes lenne lépnünk és javaslatokat kidolgozni a probléma megoldása érdekében.

**Pálinkás Róbert**: Egyetért a Fodor Márk által elmondottakkal, amelyet kiegészít annyival, hogy a nyári időszakban komoly munkaerőhiány tapasztalható a zalai Balaton-parton is, amit diákmunkával oldanak meg a vállalkozók. Véleménye szerint a diákoknak úgy kell pályát választaniuk, hogy meggondolják milyen szakmákra lesz szükség várhatóan az országban vagy a térségben. Pillanatnyilag nagy hiány van az építőipari és vendéglátós szakmákban.

**Dr. Fekete Zoltán**: Ügyrendi javaslatot tenne, mivel véleménye szerint a népesedési napirendre kellene koncentrálni a hozzászólásokkal, s bár tudja, hogy a felvetett kérdések is összefüggnek azzal, nagyon eltértünk az eredeti napirendi ponttól.

**Merencsicsné Vida Szilvia**: A megye lakosságszámának alakulásával kapcsolatban szeretne kiemelni egy mondatot az előterjesztésből: „ A népesség fogyását nem enyhíti a belföldi és a nemzetközi bevándorlás sem.” A családoknak járó támogatásokkal kapcsolatban elmondja, hogy Magyarországon a 3 gyermekesek lényegesen több támogatást kapnak, ugyanakkor az 1 vagy 2 gyermekesek aránytalanul kevesebb támogatást élveznek. Véleménye szerint ezt felül kellene vizsgálni, továbbá időnként meg kellene nézni, hogy kik veszik igénybe az adókedvezményeket és egyéb támogatásokat, mivel vannak visszaélések is a támogatásokkal, s ezeket vizsgálni kellene. Fontos lenne a támogatások esetében az infláció követés is, valamint csökkenteni kellene az alapvető élelmiszerek árát.

**Fodor Márk**: Egyetért ezzel, szerinte is fontos, hogy az adórendszeren keresztül adjunk támogatást a családoknak. Vitatható elv, hogy az önellátásra és önfenntartásra képes családokat próbálja támogatni a Kormány, de hosszabb távon nincs más mód. Hangsúlyt kell helyezni a felzárkóztatásra.

**Pálinkás Róbert**: Képviselő asszony említette, hogy nagy a támogatási különbség a 2 és 3 gyermekesek között, de a főorvos asszony által elmondottak szerint 2.1 lenne a jó reprodukciós mutató, tehát szerinte errefelé kell törekednie a Kormánynak. A CSOK-nál is elég csak nyilatkozni a hitelfelvevőknek a 3. gyermek vállalásáról, s azt meghatározott időn belül kell majd elérniük. Véleménye szerint 3 gyermek esetén kialakul egy olyan jövőkép a családoknál, amelyért érdemes dolgozniuk. Úgy véli, hogy a Kormány tökéletes jövőképet a 3 gyermekes családoknak.

**Merencsicsné Vida Szilvia**: Ön is a 3 gyerekeseket emelte ki, de mi van akkor, ha valakinek van 1 gyermeke és - figyelembe véve a gyermeknevelés költségeit is - nem feltétlenül fog eljutni a 3 gyermekig? A költségeket is figyelembe kellene venni és támogatni kellene az egyedülállókat is, akik önhibájukon kívül nem tudnak „ideális” helyzetbe kerülni. Ők igénybe sem tudják venni a kedvezményeket.

**Fodor Márk**: Úgy véli, hogy a Kormánynak mindenféle helyzetre van válasza valamilyen formában.

**Völgyi Zoltán**: Hasznosnak találta a beszámolót, melyből látszik, hogy foglalkozni kellene ezzel a témával. Javasolja, hogy évente vegye napirendre a közgyűlés és térségenként is vizsgálják meg a népesedés alakulását. Nekünk fontos tudni, hogyan tegyük vonzóvá a megyét, időben kell cselekvési tervet készítenie a megyének, hogy hogyan lehetne megállítani ezt a folyamatot. Foglalkozni kell az elöregedő falvakkal, mert különben folytatódik a korábbi tendencia és az emberek a városokban költöznek onnan, hisz ott találnak megélhetést. A vidéki térségekben mezőgazdasággal lehet foglalkozni az ott élőknek, de most az látjuk, hogy bizonyos térségekben 1-2 ember kezébe került az összes mezőgazdasági terület a falvak körül, így az ott élők nem tudnak gazdálkodni. Ha körülnézünk a vidéki boltokban, ott ugyanazokat a nagyipari termékeket árulják, mint a bevásárló központokban, helyi termékeket egyáltalán nem lehet kapni. A falvak környékén elhanyagolt zártkerteket látunk, nincs aki megművelje őket. Véleménye szerint be kell laknunk a vidéket ahhoz, hogy megváltozzanak a jelenlegi kedvezőtlen trendek.

**Fodor Márk**: Emlékeztet, hogy a megyei fejlesztési program is tartalmaz helyi termékek fejlesztését ösztönző programrészt.

**Pácsonyi Imre**: Az eggyel ezelőtti hozzászólással ért egyet, s a külföldre vándorló munkaerővel kapcsolatban szeretne megosztani néhány tényt: a Nyugat-Pannon Járműipari Klaszter tagjaként látja, hogy milyen nehézségek árán tudnak munkásokat toborozni pl. a szombathelyi gyárakba. Több vállalkozó megkereste már őt is az egyre erőteljesebben jelentkező szakmunkáshiány miatt. Úgy látja, hogy a nyugatra vándorlás oka elsősorban az, hogy nálunk alacsonyabbak a keresetek. A helyes arányt kellene eltalálni a bérnövekedés biztosítása és versenyképesség megőrzése érdekében tett intézkedések között.

**Fodor Márk**: Zárszóként megemlíti, hogy kb. 500 ezer munkahely jött létre Magyarországon az elmúlt 5 évben.

Ezt követően a bizottság az alábbi határozatot hozza:

**26/2016. (VI.16.) TB számú határozat**

A Térségfejlesztési Bizottság egyhangúlag elfogadta a Zala megye népesedési helyzetéről szóló tájékoztatót.

**Rendelet-tervezet a Zala Megyei Közgyűlés Szervezeti és Működési Szabályzatáról szóló 3/2004. (II.20.) ÖR. számú rendelet módosításáról**

**Fodor Márk**: Megkérdezi, hogy a hivatal részéről kíván-e valaki szólni az előterjesztésről.

**Dr. Mester László**: Elmondja, hogy a módosítási javaslat 6§-ból áll és röviden ismerteti az egyes pontok lényegét, a módosítás indokát.

**Fodor Márk**: Kérdezi, hogy van-e valakinek kérdése, észrevétele az elhangzottakhoz.

Mivel ilyen nem merül fel, a bizottság az alábbi határozatot hozza:

**27/2016. (VI.16.) TB számú határozat**

A Térségfejlesztési Bizottság egyhangúlag jóváhagyta a Zala Megyei Közgyűlés Szervezeti és Működési Szabályzatáról szóló 3/2004. (II.20.) ÖR. számú rendelet módosítására vonatkozó rendelet-tervezetet és javasolta közgyűlés elé terjesztését.

**Rendelet-tervezet a Zala Megyei Önkormányzat 2016. évi költségvetésének módosítására**

**Fodor Márk**: Felkéri a hivatal munkatársát az előterjesztésben foglaltak rövid összegzésére.

**Hellerné Vizsy Rita**: Elmondja, hogy a zárszámadási rendeletben elfogadott maradvány és a 2016. évi költségvetésben eredetileg tervezett maradvány közti különbözet kerül átvezetésre a költségvetésben. Ezen kívül a kft. részére biztosított támogatás elszámolásából visszautalt összeggel módosul a költségvetés, valamint a prémiumévek programra kapott állami támogatással és a bérkompenzációval is, továbbá az időközi választásokra kapott összeggel.

A módosítások után a költségvetés főösszege 546.554 e Ft-ra változik.

**Fodor Márk**: Van-e valakinek kérdése az elhangzottakkal kapcsolatban?

Mivel ilyen nem merül fel, a bizottság az alábbi határozatot hozza:

**28/2016. (VI.16.) TB számú határozat**

A Térségfejlesztési Bizottság egyhangúlag jóváhagyta a Zala Megyei Önkormányzat 2016. évi költségvetésének módosítására vonatkozó rendelet-tervezetet és javasolta közgyűlés elé terjesztését.

**A Zala Megyei Önkormányzat által benyújtott pályázatok jóváhagyása**

**Fodor Márk**: Felkéri a hivatal munkatársát a benyújtott pályázatok lényegének ismertetésére.

**Kárpáti Veronika**: Elmondja, hogy a Zala Megyei Önkormányzat részvételével 3 pályázat került benyújtásra, melyek közül kettő az Interreg V-A Magyarország-Horvátország Együttműködési Program 2014-2020 első pályázati felhívására turisztikai témában megvalósítandó projektre vonatkozik. Az Iron Curtain Cycling című egy kerékpáros turisztikai fejlesztésre, a TOURISM4C elnevezésű pedig egy határon átnyúló turisztikai desztináció létrehozására irányuló projekt, s mindkettő esetében a megyei önkormányzat lenne a vezető partner. A harmadikként, az INTERREG EUROPE program keretében benyújtott pályázat esetében csak projektpartnerként venne részt a megvalósításban a Zala Megyei Önkormányzat. Ennek célja a biológiai sokféleség megóvásához kapcsolódó szakpolitika, vagyis a KEHOP hatékonyságának javítása, amely Zala megye esetében a bálványfa, a fagyöngy irtása és kezelése problémájának vizsgálatát jelentené.

**Fodor Márk**: Van-e valakinek kérdése az elhangzottakkal kapcsolatban?

Mivel kérdés nem merül fel, a bizottság az alábbi határozatot hozza:

**29/2016. (VI.16.) TB számú határozat**

A Térségfejlesztési Bizottság egyhangúlag jóváhagyta a Zala Megyei Önkormányzat által benyújtott pályázatokat.

**A Zala Megyei Közgyűlés 2016. II. félévi munkatervének elfogadása**

**Fodor Márk**: Megkérdezi, hogy van-e valakinek további javaslata a munkatervben foglalt napirendi pontokat illetően.

**Szabó Péter**: Javasolja, hogy a Zala megyei agrárképzés témáját vegye napirendre a közgyűlés a következő félévben, mert az utóbbi években jelentősen csökkent az ilyen jellegű képzések száma és meglehetősen képzetlenek az agrárszektorban dolgozók.

**Strázsai Zoltán**: Támogatja ezt a javaslatot.

**Dr. Mester László**: Felhívja a figyelmet, hogy a hatályos szabályzatunk szerint a vita végéig írásban lehet benyújtani további napirendi javaslatot az előterjesztésben foglaltakon felül, de arra is van lehetőség, hogy most változatlan formában fogadjuk el a II. félévi munkatervet és utólag küldenek egy javaslatot Elnök úrnak a most felvetett napirendi ponttal kapcsolatban, hogy mérlegelje annak napirendre vételét.

**Pácsonyi Imre**: Elmondja, hogy középfokú agrárképzés gyakorlatilag már nincs is a megyében. Érdeklődés hiányában megszűnt a korábban ilyen profillal működő Kinizsi Szakképző Iskola.

**Fodor Márk**: Kérdezi, hogy van-e további kérdés vagy észrevétel. Mivel ilyen nem merül fel, szavazásra teszi fel az eredeti munkaterv javaslatot, melyről a bizottság az alábbi határozatot hozza:

**30/2016. (VI.16.) TB számú határozat**

A Térségfejlesztési Bizottság egyhangúlag elfogadta a Zala Megyei Közgyűlés 2016. II. félévi munkatervét és javasolta közgyűlés elé terjesztését.

**Fodor Márk**: Megkérdezi, hogy van-e valakinek egyéb észrevétele, kiegészítése az ülésen elhangzottakhoz. Ha ilyen nincs, akkor megköszöni a részvételt és az ülést lezárja.

k.m.f.

 Fodor Márk

a Térségfejlesztési Bizottság elnöke

 Dr. Fekete Zoltán

a Térségfejlesztési Bizottság alelnöke